ເຈົ້າໜ້າທີ່ຮົງກົງ ປະທະກັບພວກປະທ້ວງ ຂະນະທີ່ຍົກຍ້າຍ ສິ່ງກີດຂວາງອອກ
ຫຼັງຈາກ​ທີ່​ໄດ້ມ້າງສິ່ງ​ກີດຂວາງ​ ແລະຕູບ​ຜ້າ​ຕັ້ງ ​ອອກ​ໄປ​ແລ້ວ ທາງ​ຫລວງ​ເສັ້ນ​ Nathan ກໍ​ໄດ້​ຖືກ​ເປີດ​ຄືນ ​ໃຫ້ມີການ​ສັນຈອນໄປໄດ້.
ບັນດາເຈົ້າໜ້າທີ່ຮົງກົງ ໄດ້ຍົກຍ້າຍສິ່ງກີດຂວາງອອກຈາກ ຄ້າຍໃຫຍ່ ຂອງພວກປະທ້ວງ ໃນວັນພຸດມື້ນີ້ ແລະໄດ້ຈັບກຸມ ຜູ້ນຳ 2 ຄົນ ຂອງ ຂະບວນການເຄື່ອນໄຫວເພື່ອເຂົ້າຍຶດຄອງ ຫຼື Occupy Movement ທີ່ຮຽກຮ້ອງ ໃຫ້ມີປະຊາທິປະໄຕ ຫຼາຍຂຶ້ນ ຢູ່ໃນເຂດເຄິ່ງປົກຄອງຕົນເອງ ແຫ່ງນີ້ຂອງຈີນ ເຈົ້າໜ້າທີ່ຕຳຫລວດ ໄດ້ຂົນເອົາພວກປະທ້ວງຈຳນວນນຶ່ງ ອອກໄປຈາກສະຖານທີ່ດັ່ງກ່າວ ລວມທັງ ຜູ້ນຳນັກສຶກສາ ທ້າວ Lester Shum ແລະ ທ້າວ Joshua Wong ໃນລະຫວ່າງ ການປະຕິບັດງານເປັນເວລາຫຼາຍຊົ່ວໂມງ ເພື່ອມ້າງສິ່ງກີດຂວາງ ຕ່າງໆ ອອກຈາກຖະໜົນສາຍນຶ່ງ ທີ່ຄຸ້ມ Mong Kok ມີການປະທະກັນເກີດຂຶ້ນ ເວລາພວກປະທ້ວງຈຳນວນນຶ່ງ ພະຍາຍາມ ຂັດຂວາງ ພວກ ພະນັກງານ ບໍ່ໃຫ້ມ້າງສິ່ງກີດຂວາງຕ່າງໆອອກ ທີ່ຕັ້ງຂຶ້ນຕັນການສັນຈອນຢູ່ຖະໜົນ Nathan ຊຶ່ງເປັນຖະໜົນສາຍຫຼັກ ທີ່ມີທາງແລ່ນໄປມາ 6 ຊ່ອງ ທີ່ຖືກອັດໂດຍພວກປະທ້ວງ ມາເປັນເວລາ 2 ເດືອນແລ້ວນັ້ນ ບັນດາພະນັກງານ ຜູ້ທີ່ໃສ່ໝວກແກັບສີແດງ ແລະ ໃສ່ເສື້ອຢືດ ທີ່ມີຄຳເວົ້າວ່າ  ແມ່ນສະໜັບສະໜຸນໂດຍຕຳຫລວດຫຼາຍພັນ ຄົນ ຫຼັງຈາກທີ່ໄດ້ມ້າງສິ່ງກີດຂວາງ ແລະຕູບຜ້າຕັ້ງ ອອກໄປແລ້ວ ທາງຫລວງເສັ້ນດັ່ງກ່າວ ກໍໄດ້ຖືກເປີດຄືນ ໃຫ້ມີການສັນຈອນໄປໄດ້ ນີ້ແມ່ນເທື່ອທີ 3 ທີ່ບັນດາເຈົ້າໜ້າທີ່ ໄດ້ຂັບໄລ່ພວກປະທ້ວງອອກຈາກຈຸດຕ່າງໆ ນັບຕັ້ງແຕ່ ສານສູງສຸດຂອງຮົງກົງ ໄດ້ເຫັນດີ ໃຫ້ປະຕິບັດງານ ເມື່ອຕົ້ນເດືອນນີ້ ໃນວັນອັງຄານວານນີ້ ເຈົ້າໜ້າທີ່ຕຳຫລວດ ກ່າວວ່າ ພວກເຂົາເຈົ້າ ໄດ້ຈັບກຸມ 116 ຄົນ ໃນລະຫວ່າງ ການປະຕິບັດງານ ເພື່ອຂັບໄລ່ພວກປະທ້ວງໃນອີກສ່ວນນຶ່ງຂອງຄຸ້ມ Mong Kok